[Clemens Episcopus servus servorum Dei, dilecto filio Abbati Monasterii Cluniacensis salutem et Apostolicam benedictionem. Ex parte tua fuit propositum coram nobls, quod nonnulli Monasterii tui, et membrorum ejus Monachi, quorum aliqui capellani nostri existunt, Priores Prioratuum et Domorum Clun. Ordinis sibi à Sede Apostolica obtinuere concedi, ut à Prioratibus et domibus prædictis nequeant amoveri absque Sedis ipsius speciali mandato faciente plenam et expressam de indulto hujusmodi mentionem. Quare nobis humiliter supplicasti ut, cum id redundet in ipsius Ordinis præjudicium, et scandalum plurimorum super hoc adhibere salubre remedium paterna sollicitudine curaremus. Nos itaque tuis supplicationibus inclinati, Discretioni tuæ per Apostolica scripta mandamus, quatenus super hoc contra prædictos Priores (dummodo ipsis majori administrationi, seu dignitati cedentibus, de iisdem Prioratibus seu Domibus provisum non fuerit) hujusmodi, seu quibuslibet aliis indulgentiis Sedis ejusdem nequaquam obstantibus, liberè officii tui debitum exequaris. Datum Perusii XII. Kalendas Decembris, Pontificatus nostri anno primo. Habetur Privilegium ejusdem Clementis Papæ IV. omninò simile Privilegio Vrbani Papæ IV. per quod concedit quod Cluniacenses non teneantur solvere usuras pecuniarum sibi creditarum; sed possint quas solverint in sortem principalem deducere, et est. Datum Perusii V. Nonas Decembris Pontificatus anno primo. Quare vide supra pag. Habetur etiam Bulla ejusdem Clementis Papæ IV. per quam revocat Privilegia concessa nonnullis personis Ecclesiasticis, et laicis, quod non possent excommunicari, suspendi, vel interdici à quoquam à qua tamen revocatione excipit Reges, et Reginas, eorumque filios, necnon Religiosas personas, et Ordines, ac loca privilegiata. Est que data Viterbii. Idibus Augusti. Pontificatus anno secundo.]